Diari Oficial de la Generalitat Valenciana


Sumari del DOGV 3523, del 23-06-1999 (1999/5905)

ORDRE de 9 de juny de 1999, de la Conselleria d'Obres Públiques, Urbanisme i Transports, per la qual s'estableix el programa per a 1999 de compensacions econòmiques per a les línies regulars de trànsit dèbil de transport públic de viatgers per carretera que discorren íntegrament per les àrees rurals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3523

Data del DOGV
:   23-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5905


Data del document
:   09-06-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * suport econòmic
    * transport públic
    * línia de transport
    * transport per carretera
    * regió rural
    * empresa de transport
    * transport de viatgers
    * ajuda pública

ORDRE de 9 de juny de 1999, de la Conselleria d'Obres Públiques, Urbanisme i Transports, per la qual s'estableix el programa per a 1999 de compensacions econòmiques per a les línies regulars de trànsit dèbil de transport públic de viatgers per carretera que discorren íntegrament per les àrees rurals de la Comunitat Valenciana. [1999/X5905]
  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels serveis de transport públic en les quals concórreguen circumstàncies econòmiques o socials que originen la falta de rendibilitat.
  
En exercici d'aquesta facultat, la Conselleria d'Obres Públiques, Urbanisme i Transports va dictar l'Ordre de 19 de juliol de 1993 (DOGV de 2 d'agost de 1993), per la qual regula la qualificació i el règim de les línies regulars de trànsit dèbil de transport públic de viatgers per carretera que discorren íntegrament per les àrees rurals de la Comunitat Valenciana. Des d'aleshores s'ha desplegat el programa de compensacions econòmiques a les línies de trànsit dèbil, de manera ininterrompuda.
  
L'aplicació del règim de compensacions econòmiques a les línies de trànsit dèbil ha permés millorar l'accessibilitat en transport públic de les zones de la Comunitat Valenciana, on s'ha desenvolupat i ha satisfet plenament els objectius perseguits per l'administració, mantenint uns serveis mínims de transport en àrees poc poblades que en el règim concessional general podrien haver quedat sense aquests serveis; tot això justifica la pròrroga del programa durant aquest exercici.
  
Per això, d'acord amb el que preveu el paràgraf segon de l'article quart de l'Ordre de 19 de juliol de 1993, hi ha disponibilitat pressupostària, i en ús de les atribucions que em confereix l'article 35 e) de la Llei de Govern Valencià, i l'article 7è del Decret 32/98 de 31 de març del Govern Valencià, pel qual s'aprova el Reglament Orgànic i funcional de la Conselleria d'Obres Públiques, Urbanisme i Transports,
  
ORDENE
  
Article 1
  
Es prorroga durant l'exercici de 1999 el programa de compensacions econòmiques a les línies o trams de línies de trànsit dèbil, que estableix l'Ordre de 19 de juliol de 1993, de la Conselleria d'Obres Públiques, Urbanisme i Transports.
  
Article 2
  
L'import global de les ajudes incloses en l'indicat programa ascendeix a setanta-quatre milions de pessetes (quatre-cents quaranta-quatre mil set-cents quaranta-vuit amb noranta-sis cèntims euros), que es finançaran a càrrec de la línia pressupostària 404/000/99 (codi comptable 913) del programa 513.30 d'Ordenació i Coordinació del Transport Terrestre, i podrà incrementar-se si els recursos que aporten altres administracions excedeixen dels previstos en el pressupost de la Generalitat.
  
Article 3
  
Es consideraran línies o trams de línies de trànsit dèbil, als efectes del que disposa l'article 19.4 de la Llei 6/1987, de 30 de juliol, d'Ordenació dels Transports Terrestres, i l'article 88.3 del seu reglament, aquelles en què concórreguen les circumstàncies que estableix l'article primer de l'Ordre de 19 de juliol de 1993, i que en virtut dels estudis a què es refereix l'article segon van ser declarades com a tal per resolució de 30 de juny de 1994, i mantinguen en l'actualitat les seues condicions de prestació del servei.
  
A més d'aquestes, i sempre que hi haja disponibilitat pressupostària, podran declarar-se com a tal altres línies o trams de línies que complesquen les circumstàncies del referit article primer i que complementàriament reunesquen les condicions següents:
  
Que milloren l'accessibilitat, connectant els nuclis de població amb els caps comarcals.
  
Que no realitzen més de dues expedicions d'anada i tornada diàries al cap comarcal de l'àrea els serveis mínims de transport de la qual es tracta de consolidar.
  
Article 4
  
De conformitat amb el que disposa l'article segon de l'Ordre de 19 de juliol de 1993, d'aquesta Conselleria, la qualificació de línies regulars com de trànsit dèbil, pot efectuar-se d'ofici o a instància de part.
  
a) Per a la qualificació a instància de part, els titulars de les respectives concessions podran presentar les seues sol·licituds en el termini de vint dies naturals comptadors a partir de la publicació d'aquesta ordre. Les sol·licituds dirigides a la Direcció General de Transports de la Conselleria d'Obres Públiques, Urbanisme i Transports, es presentaran en la seu situada a l'avinguda de Blasco Ibáñez núm. 50 de València, o en qualsevol dels serveis territorials de les tres províncies, directament o per qualssevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds hauran d'acompanyar-se de la documentació acreditativa de la concurrència de les circumstàncies previstes en l'article primer de l'Ordre de 19 de juliol de 1993, i dels documents que s'especifiquen a continuació:
  
Documents acreditatius de trobar-se al corrent en el compliment de les obligacions tributàries i de Seguretat Social:
  
Certificació expedida per l'òrgan estatal competent de l'administració tributària.
  
Certificació expedida per l'òrgan competent de la Seguretat Social.
  
Certificació expedida per l'òrgan competent de la Conselleria d'Economia, Hisenda i Administració Pública de la Generalitat Valenciana.
  
Les referides certificacions hauran de ser positives o, si escau, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició, no obstant això si hagueren caducat abans de la proposta de concessió de la subvenció, el beneficiari proposat haurà de presentar una certificació actualitzada.
  
Alta i últim rebut de l'impost d'activitats econòmiques.
  
No obstant això, quan l'empresa no estiga obligada a presentar les declaracions o documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
Còpia del CIF de l'empresa o, si escau, del NIF.
  
Dades de domiciliació bancària.
  
Poders de representació de la persona que represente l'empresa interessada.
  
Dades mensuals relatives a expedicions, viatgers, quilòmetres recorreguts i recaptació (sense IVA) corresponents a 1998 de totes les línies de la concessió.
  
Els documents sol·licitats han de ser originals, o en el seu defecte han d'estar degudament compulsats.
  
Transcorreguts sis mesos des de la presentació de la sol·licitud, sense que haja recaigut resolució expressa, es podrà entendre que és desestimatòria de la petició formulada.
  
b) Per a la qualificació d'ofici, els titulars de les línies qualificades de trànsit dèbil per Resolució de la Direcció General de Transports de 30 de juny de 1994 (DOGV de 14 de juliol de 1994), hauran de presentar en el mateix termini especificat en l'apartat a), la documentació relacionada en els punts 1, 2, 3, 4 i 5.
  
Article 5
  
Els beneficiaris de la subvenció tindran l'obligació de:
  
Acreditar la realització de l'activitat que fonamenta la concessió de l'ajuda.
  
Facilitar qualsevol document o dada que la Direcció General de Transports considere necessària per a un coneixement exhaustiu del compliment dels fins previstos en l'ordre, per les empreses beneficiàries de les ajudes.
  
Sotmetre's a qualsevol actuació de control financer que corresponga a la Intervenció General de la Generalitat Valenciana, en relació amb les ajudes i subvencions concedides.
  
Comunicar a la Direcció General de Transports l'obtenció d'ajudes o subvencions per a la mateixa finalitat procedents de qualssevol administracions o entitats públiques.
  
Article 6
  
La justificació del compliment de la finalitat (nre. d'expedicions i km recorreguts) per a la qual es va concedir l'ajuda econòmica s'efectuarà d'acord amb el que estableix l'article 5 de l'Ordre de 19 de juliol de 1993, dins del mes següent a la finalització del primer semestre natural. En el cas del segon semestre natural, la justificació de les mensualitats de juliol a novembre hauran de presentar-se abans del dia 10 de desembre i abans del 6 de gener les dades corresponents al mes de desembre.
  
L'incompliment del termini de justificació de la subvenció per part del beneficiari, comportarà la pèrdua del dret a percebre la subvenció corresponent.
  
Article 7
  
El contingut d'aquesta ordre serà d'aplicació a aquells serveis inclosos en concessions de titularitat estatal que discórreguen íntegrament a la Comunitat Valenciana i complesquen el que estableix aquesta ordre.
  
Article 8
  
La Direcció General de Transports podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions i a la devolució de les quanties atorgades, així com dels corresponents interessos de demora.
  
DISPOSICIÓ ADDICIONAL
  
Les ajudes previstes en aquesta ordre podran ser aplicables i tenir efecte per a serveis de transport realitzats en les línies qualificades, a partir del dia 1 de gener de 1999.
  
DISPOSICIÓ FINAL
  
1. Es faculta la Direcció General de Transports per a dictar les disposicions i adoptar les mesures que considere oportunes per al desenvolupament, interpretació i aplicació d'aquesta ordre.
  
2. Aquesta disposició entrarà en vigor l'endemà de la seua publicació en el Diari Oficial de la Generalitat Valenciana.
  
València, 9 de juny de 1999
  
El conseller d'Obres Públiques, Urbanisme i Transports,